CELEX: 
Language: mt
Date: 2017-09-29 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta r-Regolament (UE) 2016/1011 tal-Parlament Ewropew u tal-Kunsill, li jispeċifika l-elementi tekniċi tad-definizzjonijiet stabbiliti fil-paragrafu 1 tal-Artikolu 3 tar-Regolament

MEMORANDUM TA’ SPJEGAZZJONI
            
            
               1.IL-KUNTEST TAL-ATT DELEGAT
            
            
               Ir-Regolament (UE) 2016/1011 dwar l-indiċi użati bħala parametri referenzjarji fi strumenti finanzjarji u kuntratti finanzjarji jew dwar il-kejl tal-prestazzjoni ta' fondi ta' investiment (ir-Regolament dwar il-Parametri Referenzjarji) jintroduċi qafas komuni sabiex tiġi żgurata l-preċiżjoni u l-integrità tal-parametri referenzjarji għall-istrumenti finanzjarji, għall-kuntratti finanzjarji jew għall-fondi ta’ investiment fl-Unjoni Ewropea. B’dan il-mod, għandu l-għan li jikkontribwixxi għall-funzjonament tas-suq intern, filwaqt li jintlaħaq livell għoli ta’ protezzjoni għall-konsumatur u għall-investitur.
            
            
               Dan ir-Regolament Delegat huwa msejjes fuq it-tisħiħ fakultattiv ta’ pożizzjoni fir-Regolament dwar il-Parametri Referenzjarji. Il-kwistjoni ta’ sussidjarjetà ġiet koperta fil-valutazzjoni tal-impatt fir-Regolament dwar il-Parametri Referenzjarji.
            
            
               2.IL-KONSULTAZZJONIJIET TA’ QABEL L-ADOZZJONI TAL-ATT
            
            
               Il-Kummissjoni tat mandat lill-Awtorità Ewropea tat-Titoli u s-Swieq (European Securities and Markets Authority, ESMA) biex tagħtiha pariri tekniċi dwar l-atti delegati possibbli għar-Regolament dwar il-Parametri Referenzjarji. L-ESMA tat dawn il-pariri lill-Kummissjoni fl-10 ta’ Novembru 2016. Fit-tħejjija tal-pariri tekniċi tagħha, l-ESMA organizzat żewġ konsultazzjonijiet pubbliċi, waħda fi Frar-Marzu 2016 (51 tweġiba ppubblikati
                  1
               ) u l-oħra f’Ġunju 2016 (33 tweġiba ppubblikati
                  2
               ). Hija organizzat ukoll smigħ pubbliku fid-29 ta’ Frar 2016. Il-Kummissjoni pparteċipat f’laqgħat tat-task force tal-ESMA li ħejjiet il-pariri u s-smigħ pubbliku, u ħadet inkonsiderazzjoni t-tweġibiet tal-konsultazzjoni meta fasslet ir-Regolament Delegat. 
            
            
               Ħafna minn dawk li wieġbu għall-konsultazzjoni dwar l-abbozz tal-parir tekniku qajmu tħassib dwar ir-referenza speċifika meta ċifra ssir “disponibbli għall-pubbliku”. Il-kummenti ffukaw prinċipalment fuq il-benefiċjarji intiżi għal din iċ-ċifra. Kien hemm tħassib li l-formulazzjoni proposta tal-kliem, “għadd kbir jew għadd potenzjalment indeterminat ta’ benefiċjarji”, kienet se tkun wisq vaga biex tiġi interpretata b’mod konsistenti. Xi wħud rawha bħala definizzjoni wisq wiesgħa u oħrajn kienu tal-fehma li tista’ toħloq lakuni kbar. Quddiem dawn l-inċertezzi, għadd ta’ dawk li wieġbu talbu li jkun hemm livell xieraq ta' protezzjoni, filwaqt li oħrajn talbu għal definizzjoni wiesgħa sabiex jiġi żgurat li l-investituri kollha jkunu protetti. Bi tweġiba għar-rispons, l-ESMA neħħiet ir-referenza għal “għadd kbir” ta’ benefiċjarji. Barra minn hekk, l-ESMA osservat li ċifra tista’ ukoll tirriżulta disponibbli meta indiċi jiġi użat, għaliex dan jirriżulta f’partijiet jew f’investituri oħra li jkollhom aċċess dirett għaċ-ċifri tal-indiċi reali u mhux biss għall-isem tal-indiċi użat fl-istrument finanzjarju, fil-kuntratt finanzjarju jew fil-fond ta’ investiment rispettivi.
            
            
               Il-maġġoranza l-kbira ta’ dawk li wieġbu qablu mad-definizzjoni dwar “l-amministrazzjoni tal-arranġamenti sabiex jiġi ddeterminat parametru referenzjarju”, iżda jidher li kien hemm konfużjoni kunsiderevoli bejn id-definizzjoni u s-sinifikat ta’ “l-għoti ta’ parametru referenzjarju”, li l-amministrazzjoni hija parti minnu, u d-definizzjoni u s-sinifikat li tkun amministratur, li ma jiffukawx fuq l-għoti ta’ parametru referenzjarju bħala tali iżda dwar kontroll fuq l-għoti. 
            
            
               L-ESMA kienet talbet ukoll għal opinjonijiet dwar it-tielet definizzjoni, it-terminu “l-ħruġ ta’ strument finanzjarju”, li huwa parti mid-definizzjoni tal-“użu ta’ parametru referenzjarju”. Dawk li wieġbu b’mod ġenerali qablu mad-definizzjoni proposta. Madankollu, peress li d-definizzjoni proposta u l-parir tekniku mill-ESMA sempliċement wasslu għal definizzjonijiet minn liġijiet oħra tal-UE biex jinġabru f’daqqa, u billi dawk li wieġbu ma talbux għal aktar kjarifika fil-konsultazzjonijiet, ġie deċiż li l-inklużjoni ta’ din id-definizzjoni fir-Regolament ma tkunx proporzjonali jew utli b’mod adegwat.
            
            
               Min-naħa tagħha l-Kummissjoni organizzat laqgħat bilaterali ma’ diversi partijiet ikkonċernati sabiex tiddiskuti l-atti delegati fl-2016 u fl-ewwel trimestru tal-2017. Kellha wkoll żewġ laqgħat mal-grupp tal-esperti rilevanti, li matulhom il-miżuri delegati ġew diskussi mal-esperti mill-ministeri tal-finanzi u mal-awtoritajiet superviżorji tal-Istati Membri u ma’ osservaturi mill-Parlament Ewropew u mill-ESMA. 
            
            
               Il-pubbliku ġie mistieden biex jipprovdi feedback dwar l-abbozz tar-Regolament Delegat tal-Kummissjoni wara konsultazzjoni interna bejn is-servizzi tal-Kummissjoni mit-22 ta’ Ġunju 2017 sal-20 ta’ Lulju 2017. Tlieta mit-tmien kontribuzzjonijiet li waslu aċċettaw it-test kif kien mingħajr ma taw kummenti. Rispondent minnhom issuġġerixxa li l-partijiet kollha b’kuntratt mal-fornitur tal-indiċi jiġu eżentati mid-definizzjoni ta’ “tqegħid għad-dispożizzjoni tal-pubbliku”. Peress li dan kien se jikkoinċidi parzjalment mal-abbozz attwali, tqies li aktar kien se jfixkel milli jgħin. L-esklużjoni ssuġġerita, li ċ-ċifri li jsiru disponibbli għall-klijenti konsumaturi għall-użu fuq pjattaformi riżervati biss jiġu esklużi mid-definizzjoni, tmur kontra t-tifsira oriġinali ta’ “pubbliċi”. Barra minn hekk, ikun impossibbli biex jiġi kkontrollat kull użu sussegwenti taċ-ċifri mill-klijenti konsumaturi jew minn klijenti oħra. L-esklużjoni ssuġġerita tal-pubblikazzjoni, minħabba l-obbligi regolatorji, mid-definizzjoni ta’ “tqegħid għad-dispożizzjoni tal-pubbliku”, ma kinitx meqjusa rilevanti peress li l-pubblikazzjoni tkun diġà ssodisfat il-kundizzjoni rilevanti tar-Regolament dwar il-Parametri Referenzjarji. Kummenti oħra rigward is-CCPs u l-prezzijiet ta’ referenza jew ta’ saldu ma ġewx aċċettati peress li dawn il-kwistjonijiet huma aktar adattati biex jiġu ċċarati fil-forma ta’ mistoqsijiet u tweġibiet, jew bħala linji gwida tal-ESMA. Is-suġġeriment għal kjarifika żgħira fil-premessa 4 ntlaqa’.
            
            
               3.L-ELEMENTI ĠURIDIĊI TAL-ATT DELEGAT
            
            
               L-Artikoli 1 u 2 ikomplu jispeċifikaw it-tifsira ta’ żewġ elementi tekniċi tad-definizzjonijiet stabbiliti fir-Regolament dwar il-Parametri Referenzjarji: id-disponibbiltà pubblika u l-amministrazzjoni tal-arranġamenti biex jiġi ddeterminat parametru referenzjarju; 
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 29.9.2017
            
            
               li jissupplimenta r-Regolament (UE) 2016/1011 tal-Parlament Ewropew u tal-Kunsill, li jispeċifika l-elementi tekniċi tad-definizzjonijiet stabbiliti fil-paragrafu 1 tal-Artikolu 3 tar-Regolament
            
            
               (Test b'rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
         
         
            
               Wara li kkunsidrat ir-Regolament (UE) 2016/1011 tal-Parlament Ewropew u tal-Kunsill tat-8 ta' Ġunju 2016 dwar l-indiċi użati bħala parametri referenzjarji fi strumenti finanzjarji u kuntratti finanzjarji jew dwar il-kejl tal-prestazzjoni ta' fondi ta' investiment u li jemenda d-Direttivi 2008/48/KE u 2014/17/UE u r-Regolament (UE) Nru 596/2014
                  3
               , u b'mod partikolari l-Artikolu 3(2) tiegħu,
            
            
               Billi:
            
            
               (1)Skont ir-Regolament (UE) 2016/1011, sabiex ċifra tiġi kkunsidrata bħala “indiċi” trid tiġi ppubblikata, jew ssir disponibbli għall-pubbliku. Id-definizzjoni ta’ indiċi hija, min-naħa l-oħra, il-bażi għad-definizzjoni ta’ parametru referenzjarju, kif imsemmi fir-Regolament (UE) 2016/1011.
            
            
               (2)Għaldaqstant huwa meħtieġ li jiġi speċifikat f’liema sitwazzjonijiet ċifra hija kkunsidrata bħala li tkun disponibbli għall-pubbliku, sabiex jiġi evitat arbitraġġ regolatorju bejn fil-ġuriżdizzjonijiet tal-Unjoni. 
            
            
               (3)L-entità tal-fornitur taċ-ċifra jinħtieġ li ma tkunx meqjusa bħala li tikkostitwixxi lill-pubbliku, għall-fini tar-Regolament (UE) 2016/1011, għaliex inkella ma jkun hemm l-ebda differenza bejn “it-tqegħid għad-dispożizzjoni” u “tqegħid għad-dispożizzjoni tal-pubbliku”. Għall-istess raġunijiet, għadd definit b’mod iktar speċifiku ta’ benefiċjarji jinħtieġ ukoll li ma jkunx jikkwalifika bħala l-pubbliku.
            
            
               (4)Ċifra jinħtieġ li titqies bħala li saret disponibbli għall-pubbliku meta grupp usa’ ta’ persuni jista’ jkollhom aċċess għaliha direttament jew indirettament. L-użu ta’ parametru referenzjarju li jipprovdi lill-utent aċċess għaċ-ċifra ta’ referenza jinħtieġ li jikkostitwixxi aċċess indirett. 
            
            
               (5)It-tqegħid għad-dispożizzjoni ta’ ċifra jista’ jseħħ f’diversi forom, fl-istess waqt jew wara, permezz tal-fornitur taċ-ċifra jew permezz tat-trasferiment taċ-ċifra minn kull benefiċjarju ewlieni. 
            
            
               (6)Sabiex jiġi żgurat li d-definizzjoni tal-“għoti ta’ parametru referenzjarju” ikun applikat b’mod uniformi, huwa xieraq li jiġi speċifikat li l-amministrazzjoni tal-arranġamenti sabiex jiġi determinat parametru referenzjarju, kif imsemmi fl-Artikolu 3(1)(5)(a), tinvolvi l-ġestjoni kontinwa tal-parametru referenzjarju kif ukoll l-istabbiliment, l-adattament u l-manutenzjoni kontinwa tal-metodoloġija,
            
            
               ADOTTAT DAN IR-REGOLAMENT:
            
            
               Artikolu 1
                  It-tqegħid għad-dispożizzjoni tal-pubbliku
            
            
               1.Ċifra għandha titqies li ssir disponibbli għall-pubbliku, għall-finijiet tar-Regolament (UE) 2016/1011, meta din issir aċċessibbli għal għadd potenzjali indeterminat ta’ persuni ġuridiċi u fiżiċi li mhumiex il-fornitur tal-indiċi jew li mhumiex għadd determinat ta’ benefiċjarji li huma marbutin jew relatati mal-fornitur tal-indiċi 
            
            
               2.Ċifra ssir disponibbli għall-pubbliku minn meta jista’ jkun hemm aċċess għaliha minn dawn il-persuni direttament jew indirettament bħala riżultat ta’, fost l-oħrajn, l-użu tagħha minn entità waħda jew aktar taħt superviżjoni biex tkun referenza għal strument finanzjarju li dawn joħorġu, jew biex jiġi ddeterminat l-ammont pagabbli skont strument finanzjarju jew kuntratt finanzjarju, jew biex titkejjel il-prestazzjoni ta’ fond ta’ investiment, jew biex tingħata rata ta’ self kkalkulata bħala marġni jew bħala valwazzjoni pożittiva fuq din iċ-ċifra. 
            
            
               3.L-aċċess jista’ jseħħ permezz ta’ varjetà ta’ mezzi u ta’ modalitajiet, stabbiliti mill-fornitur jew miftiehma bejn il-fornitur u l-benefiċjarji, b’xejn jew bil-ħlas ta’ tariffa, inklużi iżda mhux biss, it-telefon, il-protokol għat-trasferimenti tal-fajls, l-internet, l-aċċess miftuħ, l-aħbarijiet, il-midja, permezz ta’ strumenti finanzjarji, kuntratti finanzjarji jew fondi ta’ investiment li jżommu ċ-ċifra bħala referenza, jew permezz ta’ talba lill-utenti.
            
            
               Artikolu 2
                  L-amministrazzjoni tal-arranġamenti biex ikun determinat parametru referenzjarju;
            
            
               Għall-finijiet tar-Regolament (UE) 2016/1011, l-amministrazzjoni tal-arranġamenti, biex ikun determinat parametru referenzjarju għandha tinkludi dawn it-tnejn li ġejjin:
            
            
               (a)il-ġestjoni kontinwa tal-istrutturi tal-fornitur u tal-persunal tiegħu li huma involuti fil-proċess biex ikun determinat parametru referenzjarju; 
            
            
               (b)l-istabbiliment, l-adattament u l-manutenzjoni kontinwa ta’ metodoloġija speċifika biex ikun determinat parametru referenzjarju.
            
            
               Artikolu 3
                  Dħul fis-seħħ
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
         
         
            
               Magħmula fi Brussell, 29.9.2017
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  ĠU L 171, 29.6.2016, p. 1.